## Vivenda concedix 2,6 milions d’euros a nou ajuntaments per a l’adquisició i la millora de vivendes públiques

*** La Conselleria busca impulsar l’ampliació dels parcs públics municipals de vivenda amb finalitats socials
* Les vivendes es destinen a arrendament o cessió d’ús amb finalitats socials amb caràcter permanent, a Gandia, Alcàsser, Carrícola, Montaverner, Casas Altas, Elx, Alzira, Sagunt i Benicolet**

La Vicepresidència Primera i Conselleria de Servicis Socials, Igualtat i Vivenda ha concedit un total de 2.652.912,71 euros a nou entitats locals per a l’adquisició i millora de vivendes del programa d’increment del parc públic de vivendes, finançat pel Pla estatal per a l’accés a la vivenda 2022-2025 (Pla ADHA). La resolució es pot consultar en el [Diari Oficial de la Generalitat Valenciana](http://https://dogv.gva.es/datos/2024/12/12/pdf/2024_13189_es.pdf).

Esta mesura té com a objectiu impulsar l’ampliació dels parcs públics municipals de vivenda amb finalitats socials, per a adjudicar-la en règim de lloguer o cessió d’ús, així com subvencionar les adquisicions per aplicació dels drets d’adquisició preferent (tanteig i retracte) cedits per la Generalitat Valenciana i per compra directa per raons d’emergència residencial.

Es tracta de vivendes i edificis que estan situats en sòl urbà, conformement amb l’ordenació urbanística i no sotmesos a cap procediment de restauració de la legalitat urbanística. Així mateix, han de complir les condicions de qualitat, habitabilitat i accessibilitat vigents.

Les vivendes es destinen a arrendament o cessió d’ús amb finalitats socials amb caràcter permanent. Les persones destinatàries han de complir els requisits sobre cessió i adjudicació de vivenda de protecció pública (VPP). Els preus de lloguer se subjecten als límits de renda establits per a les VPP. No podran superar el 25 % de la capacitat econòmica de les unitats de convivència.

La subvenció concedida a l’Ajuntament de Gandia és de 616.108,58 euros; al d’Alzira, un total de 519.015,04 euros, i 342.533,47 euros al d’Elx. A Alcàsser, 293.376,49 euros; a Montaverner, 260.100 euros; 221.158,88 euros a Sagunt; 168.595,25 euros a Casas Altas; 159.100 euros a Carrícola, i a Benicolet la quantitat de 75.925 euros.

Fecha: 13/12/2024